Alvorlig, men stabilt for Shimon Peres etter slag
ARTIKKELEN ER OVER TRE ÅR GAMMEL 93-åringen ble fraktet til sykehuset Tel Hashomer nær Tel Aviv tirsdag kveld etter å ha blitt rammet av hjerneslag. Ifølge en kunngjøring fra Peres' kontor er den tidligere presidenten lagt i kunstig koma og han puster ved hjelp av respirator. CT-undersøkelse viser at Peres har en stor hjerneblødning, opplyser sykehuset. – Det er ytterst viktig med umiddelbar behandling. Når pasienten er 93 år, er vanskelighetsgraden større. Behandlingsvinduet er smalere og evnen til å redde vev og gjenopprette hjernefunksjon er langt vanskeligere. Hjernen er et sensitivt og sentralt organ, og i det øyeblikket det skjer noe der, utsettes alle kroppens systemer for risiko, sier nevrolog Yisrael Steiner ved Beilinson-sykehuset i Israel til avisen Haaretz. Peres får intensivbehandling på sykehus, men legene har besluttet at de foreløpig ikke kommer til å operere den 93 år gamle ekspresidenten, heter det i en uttalelse. På en pressekonferanse utenfor sykehuset fortalte sykehusdirektør Itzik Kreiss at Peres har fått flere store blødninger som en følge av slaget. Legene gjennomfører kontinuerlig flere tester for å undersøke skadeomfanget. Ekspresidentens sønn Chemi Peres deltok også på pressekonferansen. – Faren min er veldig spesiell. Jeg prøver å være optimistisk og håper på det beste utfallet. Men, disse timene er ikke enkle, uttalte han ifølge nyhetsbyrået AP.Sønnen takket samtidig det israelske folket for deres støtte og bønner. Senest tirsdag ettermiddag ble det publisert en video på Peres' Facebook-side, der ekspresidenten oppfordrer israelere til å kjøpe lokalt produserte matvarer. Ifølge AP fremsto Peres som noe sliten, men samtidig klar, i videoen. På pavebesøk i 2014: Peres og Abbas ber om fredStatsminister Benjamin Netanyahu blir fortløpende informert av sykehusdirektøren via telefon. – Shimon, vi elsker deg og hele nasjonen ønsker deg god bedring, sier statsministeren i en uttalelse. Landets president Reuven Rivlin sier han også følger med på Peres' situasjon med bekymring, og ber sammen med hele nasjonen. Arbeiderpartiets partiformann Isaac Herzog har lagt ut støtte til Peres på Twitter. – Vi ønsker deg, kjære tidligere president Shimon Peres, rask bedring slik at vi kan igjen høre dine tydelige visdomsord, skriver Herzog. Sjefrabbiner David Lau oppfordrer hele nasjonen til å be for Peres. Forsvarsminister Avigdor Lieberman sier han ber for Peres og håper at den tidligere presidenten «enda en gang kan bevise at han er i stand til å overvinne vanskelige situasjoner». I januar i år ble den tidligere presidenten innlagt på sykehus på grunn av hjerteinfarkt. I forrige uke ble det ifølge AP kjent at Peres har fått operert inn en pacemaker. Husker du? Støre fikk kritikk av Shimon PeresDen tidligere nobelprisvinneren har vært statsminister to ganger og statsråd i en rekke regjeringer, blant annet som utenriks- og finansminister. Han var Israels president fra 2007 til 2014.Ifølge AP har Peres på ingen måte lagt politikken på hylla de siste årene. Han har blant annet arrangert flere møter mellom de to partene i Midtøsten-konflikten i sitt eget fredssenter. Tidligere denne måneden besøkte han også Ambrosetti-konferansen i Italia. Peres var sentral i de hemmelige forhandlingene i Norge, kalt Oslo-prosessen, som endte med at han sammen med statsminister Yitzhak Rabin og palestinernes president Yassir Arafat fikk Nobels fredspris i 1994. (VG/NTB)
Israels tidligere president Shimon Peres (93) har fått en stor hjerneblødning. Ifølge sykehuset er tilstanden hans alvorlig, men stabil.